Jonas Dahl (SF), 2012-11-29:
Tak for det.
Jeg synes, det er en interessant debat, vi har i dag, og jeg vil også gerne kvittere for, at forespørgerne for Dansk Folkeparti har rejst den.
Jeg har også gravet lidt i arkiverne i forhold til nogle af de debatter, der har været på lignende områder tilbage i tiden.
Jeg har bl.a. fundet frem til B 73 fra folketingssamlingen 2008-09, som jeg egentlig synes rummer mange af de diskussioner, som vi har i dag.
Det er et beslutningsforslag, der blev fremsat af SF.
Jeg var helt i tvivl om, om der var nogle af forslagsstillerne tilbage.
For en del af de ting, der fremgår af dagens debat også i forhold til den øgede brug af arbejdsklausuler, er sådan set en del af den aftale, der er lavet om finansloven mellem regeringspartierne og Enhedslisten, hvoraf det fremgår – og jeg vil gerne citere fra aftalen under afsnittet om øget brug af arbejdsklausuler:
Den danske model bygger bl.a. på, at arbejde i Danmark udføres på danske løn- og ansættelsesvilkår.
Det offentlige har i den forbindelse en særlig rolle i forhold til at sikre, at der ikke benyttes underbetalt udenlandsk arbejdskraft ved udførelse af bygge- og anlægsprojekter.
Det synes jeg sådan set meget godt rummer den debat, vi har i dag, og det understreger jo også med al tydelighed, at der faktisk er sket nogle ganske markante ændringer efter regeringsskiftet sidste år.
Jeg tror ikke, at der er nogen, der har forestillet sig, at vi skal stå og tjekke folks pas for at se, om de arbejder det ene eller det andet sted, men det skal foregå under ordentlige forhold.
Det vil sige, at det skal foregå på en sådan måde, at man respekterer de danske løn- og ansættelsesvilkår.
Det er jo sådan set også det, der er til diskussion i dag, når vi ser helt specifikt på hele debatten om Femern Bælt.
Jeg synes egentlig, at noget af det, der faktisk rækker videre frem, er finanslovaftalen, som netop siger, at det her i øvrigt skal gælde for en lang række andre projekter.
Det er et spørgsmål om, at vi skal have en ambition om, at når det offentlige og dermed staten laver store udbud og sætter ting i gang – og det gælder ikke bare i ministerierne, hvor man også tidligere har skullet respektere ILO-konvention nr. 94 – så er der en forventning om, at der nu rent faktisk heller ikke i de underudbud, der kan være, er en decideret underbetalt udenlandsk arbejdskraft, men at det respekteres, at arbejdet udføres på danske løn- og ansættelsesvilkår.
For mig at se er det det helt afgørende skridt i den rigtige retning.
Så er det jo positivt, at der har været bred opbakning til den aftale, som så er et led i Femern Bælt-aftalen, hvor det nu er lykkedes at få det ind.
Vi har også været mange, der i dag har forsøgt at tage æren for det, men det helt afgørende i det længere perspektiv er trods alt, at vi i fremtidige projekter netop får sat fokus på, at vi nu får gjort op med underbetalt udenlandsk arbejdskraft, som på den måde kan være med til at undergrave store dele af det danske arbejdsmarked.
Der synes jeg faktisk at vi med finanslovaftalen har taget et stort skridt i den rigtige retning.
Med de faldne bemærkninger vil jeg blot sige, at vi selvfølgelig bakker op om forslaget til vedtagelse.
Jeg synes sådan set, at det er rigtig positivt, og det gælder ikke mindst den sidste sætning, som lyder: »Folketinget er enig i, at samme fremgangsmetode anvendes ved fremtidige offentlige udbud.«